xml version="1.0" encoding="UTF-8"?


Euroopa Liidu C 9/2020


| | | |
| --- | --- | --- |
| | | ISSN 1977-0898 |
| Euroopa Liidu Teataja | | C 9 |
| European flag | | |
| Eestikeelne väljaanne | Teave ja teatised | 63. aastakäik 13. jaanuar 2020 |

---

| | | |
| --- | --- | --- |
| Sisukord | | Lehekülg |
| | IV   Teave | |
| | TEAVE EUROOPA LIIDU INSTITUTSIOONIDELT, ORGANITELT JA ASUTUSTELT | |
| | Euroopa Parlament | |
| 2020/C 9/01 | [LXII COSACi seisukohad — Helsingis 1.–3. detsembril 2019](http://publications.europa.eu/resource/uriserv/OJ.C_.2020.009.01.0001.01.EST.xhtml) | [1](#C_2020009ET.01000101.doc) |

---

| | |
| --- | --- |
| ET | |

---

IV Teave

TEAVE EUROOPA LIIDU INSTITUTSIOONIDELT, ORGANITELT JA ASUTUSTELT

Euroopa Parlament

| | | | |
| --- | --- | --- | --- |
| 13.1.2020 | ET | Euroopa Liidu Teataja | C 9/1 |

---

LXII COSACi seisukohad

Helsingis 1.–3. detsembril 2019

(2020/C 9/01)

Von der Leyeni komisjoni ametisse nimetamine ja tööprogramm

| | | |
| --- | --- | --- |
| | 1) | COSAC õnnitleb president Ursula von der Leyenit ja kolleegiumi liikmeid uue Euroopa Komisjoni ametisse nimetamise puhul. COSAC on seisukohal, et president von der Leyeni poliitilised suunised sisaldavad terviklikku ja tasakaalustatud tuleviku tegevuskava. COSAC täheldab, et paljud tegevuskava punktid on kiireloomulised, ning COSACi liikmesriikide parlamendid loodavad lähitulevikus alustada komisjoni konkreetsete ettepanekute konstruktiivset kontrolli. |

Euroopa tuleviku teemaline konverents

| | | |
| --- | --- | --- |
| | 2) | COSAC märgib seoses Euroopa tuleviku teemalise konverentsiga, et täielikult tuleb kaasata nii Euroopa Parlament kui ka riikide parlamendid, mis moodustavad Euroopa Liidu demokraatliku aluse, ja nad tuleb kaasata vastavalt nende institutsioonilistele pädevustele. COSAC märgib, et Euroopa Parlament ja liikmesriikide parlamendid peavad veel sõnastama oma seisukohad, kuid nad kõik eeldavad, et nad osalevad Euroopa tuleviku teemalise konverentsi eesmärkide määratlemisel, konverentsi korraldamisel ja tulemuste rakendamisel. |

| | | |
| --- | --- | --- |
| | 3) | COSAC eeldab, et Euroopa Parlament ja kõik ELi liikmesriikide parlamendid saavad Euroopa tuleviku teemalisele konverentsile saata piisava arvu esindajaid, kellel on täielik osalusõigus, sealhulgas õigus teha ettepanekuid. |

Mitmeaastane finantsraamistik

| | | |
| --- | --- | --- |
| | 4) | COSAC nõuab ajavahemiku 2021–2027 mitmeaastase finantsraamistiku õigeaegset ja rahuldavat heakskiitmist, tuletades meelde, et hilinenud vastuvõtmine põhjustab viivitust Euroopa Liidu strateegiliste eesmärkide rakendamisel. Sellised olulised poliitilised probleemid nagu kliimamuutused ja ränne nõuavad kollektiivset ja kooskõlastatud tegutsemist, kuna ükski liikmesriik ei suuda nendega üksi toime tulla. COSAC rõhutab, et Euroopa Ülemkogu 2019. aasta detsembri kohtumisel on vaja teha märkimisväärseid edusamme. |

| | | |
| --- | --- | --- |
| | 5) | COSAC märgib, et kõigil liikmesriikidel on oma osa liidu strateegilistes eesmärkides, milleks on konkurentsivõime, innovatsiooni edendamine, kliimapoliitika ja elurikkus. Konstruktiivseks lähenemiseks mitmeaastasele finantsraamistikule on vaja, et kõigi liikmesriikide nominaalsed eelarve-eesmärgid oleksid tasakaalus kasuga, mida loodetakse tulevikus saada vastastikku kokku lepitud investeeringutest. COSAC tuletab meelde, et kulutused põllumajandusele ja ühtekuuluvusele on osa neist kokkulepitud strateegilistest eesmärkidest, ning kutsub üles pöörama piisavat tähelepanu poliitika üksikasjadele, et tagada kulutasemed, mis kaitsevad liidu ja ühtlasi selle äärepoolseimate piirkondade ühtekuuluvust. |

| | | |
| --- | --- | --- |
| | 6) | COSAC märgib, et mitmeaastase finantsraamistiku vastuvõtmiseks tuleb saavutada kokkulepe ELi omavahendite süsteemi läbivaatamise kohta. |

| | | |
| --- | --- | --- |
| | 7) | COSAC rõhutab vajadust uute objektiivsete mehhanismide järele, millega kaitsta liidu finantshuve, kui neid ohustab õigusriigi põhimõtte eiramine või kui esineb süsteemne oht Euroopa Liidu lepingu artiklis 2 sätestatud väärtustele. Uued mehhanismid peaksid olema kooskõlas aluslepingutega, pakkuma lisaväärtust olemasolevale korrale ja seda mitte dubleerima. COSAC rõhutab, et Euroopa Liidus on normiks vastastikku austav dialoog ja sanktsioonid on vaid viimane abinõu, kui dialoog ja ennetusmehhanismid tulemusi ei anna. |

Põhiõigused ja õigusriik

| | | |
| --- | --- | --- |
| | 8) | COSAC tuletab meelde, et 2019. aastal tähistatakse Lissaboni lepingu kümnendat aastapäeva ja ELi põhiõiguste harta vahetu õigusmõju algust. Meenutades, et liidu aluseks on sellised väärtused nagu inimväärikuse austamine, vabadus, demokraatia, võrdsus, õigusriik ja inimõiguste, kaasa arvatud vähemuste hulka kuuluvate isikute õiguste austamine, kinnitab COSAC veel kord, et need väärtused on normiks kogu Euroopa Liidu poliitikas. COSACi seisukoht on, et õigusriik on kodanike silmis ELi legitiimsuse jaoks põhjapaneva tähtsusega. COSAC tunnustab Euroopa Liidu Põhiõiguste Ameti tööd ja pooldab, et ametil oleks oluline roll selle tagamisel, et ELi ülesannete korrapärasel täitmisel austatakse põhiõiguseid. |

| | | |
| --- | --- | --- |
| | 9) | COSAC märgib, et ELi väärtuste säilitamine nõuab pidevat valvsust. COSAC on seisukohal, et kuna kõik liikmesriigid on Euroopa Liidu lepinguga kohustunud järgima õigusriigi põhimõtet, peaksid nad kõik lubama õigusriigi olukorra läbipaistvat ja erapooletut järelevalvet ja vastastikust hindamist liikmesriikides. Sellist järelevalvet juba kohaldatakse kandidaatriikide suhtes. COSAC kinnitab, et kui õigusriigi olukorras esinevad puudused ohustavad ühtse turu toimimist või Euroopa poliitika rakendamist, on liidul ja selle liikmesriikidel õigustatud põhjus olla mures ja võtta vajalikke meetmeid. |

Euroopa edukas kliimastrateegia

| | | |
| --- | --- | --- |
| | 10) | COSAC võtab teadmiseks 6.–7. oktoobril 2019 Helsingis toimunud parlamentidevahelise kliimamuutuste konverentsi järeldused, milles korratakse ELi pühendumust Pariisi kokkuleppe eesmärkidele ja rõhutatakse kliimaprobleemi pakilisust. COSAC võtab murega teadmiseks valitsustevahelise kliimamuutuste rühma eriaruande nr 15 järeldused, mille kohaselt peab globaalne soojenemine piirduma 1,5 °C-ga, et vältida pöördumatut keskkonnakahju. COSAC märgib, et ennetav kliimapoliitika on ülioluline liidu tööstuse konkurentsivõimele tulevikus ja liidu võimele säilitada Euroopa majandusmudelite vältimatu kohandamise käigus sotsiaalne ja piirkondlik ühtekuuluvus. COSAC märgib, et sellise kliimapoliitika rakendamine nõuab märkimisväärseid investeeringuid kogu liidus ja asjakohaste meetmete võtmist, et leevendada võimalikke raskusi, mida põhjustab üleminek kliimateadlikule majandusmudelile. |

| | | |
| --- | --- | --- |
| | 11) | COSAC kutsub Euroopa Komisjoni ja Euroopa Ülemkogu üles säilitama ELi väljakujunenud rolli kliimapoliitika eestvedajana, etendades jätkuvalt juhtrolli ja suurendades ELi edasipüüdlikkust ülemaailmses kliimapoliitikas. COSAC võtab rahuloluga teadmiseks Euroopa Ülemkogu võetud kohustuse saavutada kliimaneutraalsus, mida COSACi arvates tuleks tugevdada, kohustudes selle saavutama 2050. aastaks. |

| | | |
| --- | --- | --- |
| | 12) | COSAC soovitab Euroopa Komisjonil uurida võimalust kasutada Euroopa poolaasta mehhanismi, et ergutada kliimaeesmärkide ja ÜRO kestliku arengu tegevuskava aastani 2030 kestliku arengu eesmärkide tulemuslikku rakendamist. |

| | | |
| --- | --- | --- |
| | 13) | COSAC peab kahetsusväärseks Ameerika Ühendriikide otsust taganeda Pariisi kliimakokkulepetest ning kutsub komisjoni ja nõukogu üles võtma vajalikke meetmeid, et tagada Euroopa ettevõtjatele võrdsed tingimused, säilitades samal ajal nõudliku Euroopa kliimapoliitika. |

Euroopa Liidu tulevased suhted Ühendkuningriigiga

| | | |
| --- | --- | --- |
| | 14) | COSAC märgib kahetsusega nii Ühendkuningriigi peatset lahkumist Euroopa Liidust kui ka asjaolu, et puudub kindlus, et väljaastumine toimub korrakohaselt ja vastastikku kokkulepitud tingimustel. COSAC loodab, et pärast sel kuul toimuvaid valimisi on Ühendkuningriigil võimalik lõpuks riigi tasandil vastu võtta seisukoht, mis võimaldab edasi liikuda. COSAC täheldab murega, et Euroopa Komisjoni ja Ühendkuningriigi valitsuse vahel kokku lepitud üleminekuperiood, mis järgneb Brexiti toimumise päevale, jätab vähe aega läbirääkimisteks ELi ja Ühendkuningriigi tulevaste suhete üle. COSAC kutsub kõiki osalisi üles tegutsema suurima võimaliku tõhususe ja hea tahtega. COSAC toetab jätkuvalt kindlalt Ühendkuningriigi ja ELi vahelisi võimalikult lähedasi tulevasi suhteid, mis on nii kooskõlas liidu terviklikkusega kui ka vastavad mõlema poole huvidele. |

---